สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงเป็นประธานในพิธีเจริญพระพุทธมนต์ เจริญจิตตภาวนา ถวายพระพรชัยมงคล
เมื่อวันที่ 27 ก.พ. 2561  เวลา 15.38 น.  สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก เสด็จไปยังพุทธมณฑล ตำบลศาลายา อำเภอพุทธมณฑล จังหวัดนครปฐม ทรงเป็นประธานในพิธีเจริญพระพุทธมนต์ เจริญจิตตภาวนา ถวายพระพรชัยมงคล สมเด็จพระเจ้าอยู่หัว และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  ในงานสัปดาห์เผยแผ่พระพุทธศาสนา เนื่องในวันมาฆบูชา ประจำปี 2561  โดยมีพระสงฆ์จาก 23 จังหวัดทั่วประเทศ จำนวน 800 รูป และพุทธศาสนิกชนจำนวนมาก เข้าร่วมพิธีฯ

		สำหรับงานสัปดาห์เผยแผ่พระพุทธศาสนา เนื่องในวันมาฆบูชา ประจำปี 2561 สำนักงานพระพุทธศาสนาแห่งชาติ ร่วมกับคณะสงฆ์ หน่วยงานทั้งภาครัฐและเอกชน จัดขึ้น ระหว่างวันที่ 25 กุมภาพันธ์ - 2 มีนาคม 2561 เพื่อส่งเสริมให้พุทธศาสนิกชนได้น้อมนำหลักธรรมคำสอนทางพระพุทธศาสนามาประพฤติปฏิบัติตนในวิถีชีวิตและให้ทุกภาคส่วนในสังคมไทยได้มีส่วนร่วมในกิจกรรมทางพระพุทธศาสนา โดยพร้อมเพรียงกันทั่วประเทศ 

		วันมาฆบูชา เป็นวันสำคัญทางพุทธศาสนา  ตรงกับวันขึ้น 15 ค่ำ เดือน 3  เป็นวันที่มีเหตุการณ์สำคัญเกิดขึ้นพร้อมกัน 4 ประการ คือ พระสงฆ์ 1,250 รูป ได้มาประชุมพร้อมกันยังวัดเวฬุวัน โดยมิได้นัดหมาย  พระสงฆ์ทั้งหมดนั้น เป็น "เอหิภิกขุอุปสัมปทา" หรือผู้ได้รับการอุปสมบทจากพระพุทธเจ้าโดยตรง  พระสงฆ์ทั้งหมดนั้น ล้วนเป็นพระอรหันต์ผู้ทรงอภิญญา 6  และวันดังกล่าวตรงกับวันเพ็ญเดือน 3  จึงเรียกวันนี้อีกอย่างหนึ่งว่า "วันจาตุรงคสันนิบาต" หรือ วันที่มีการประชุมพร้อมด้วยองค์ 4   ทั้งนี้  ตามปฏิทินจันทรคติของไทย  ถ้าปีใดมีเดือนอธิกมาส (อะ-ทิ-กะ-มาด) คือ มีเดือน 8 สองหน  ก็จะตรงกับวันขึ้น 15 ค่ำ เดือน 4  ซึ่งปีนี้  วันมาฆบูชา ตรงกับวันที่ 1 มีนาคม 2561 

ข่าวในพระราชสำนัก สทท.